Pahoinpitelyjuttua selvittämään mennyt poliisipartio joutui vakavan hyökkäyksen kohteeksi Joensuussa lauantaina iltapäivällä.

Juttua tutkivan keskusrikospoliisin Itä-Suomen yksikön rikoskomisarion Jarkko Timosen mukaan pahoinpitelystä epäillyt miehet hyökkäsivät poliisien kimppuun heti, kun he havaitsivat poliisipartion.

– He hyökkäsivät teräasein varustettuina poliisia kohti.

Toinen mies yritti iskeä partion toista poliisia puukolla, mutta poliisi onnistui väistämään iskun. Samalla toinen miehistä uhkasi poliiseja miekalla ja löi lopulta poliisiautoa tuulilasiin ja konepeltiin.

Poliisit taltuttivat miehet kaasuaseen avulla. Kukaan ei loukkaantunut tässä vaiheessa.

Poliisilla ei ole tietoa teon motiivista.

– Tutkinnassa tärkeimpänä seikkana on muun muassa selvittää tämä motiivipuoli. Tutkinta on sen verran alussa ja kesken ja herkässä vaiheessa, etten pysty sen enempää avaamaan syytä, mikä tässä miesten käyttäytymisessä on ollut, rikoskomisario Jarkko Timonen jatkaa.

Ensimmäisten tietojen mukaan alkoholilla on osuutensa tapahtumien kulkuun.

Kauppakadun ja Siltakadun risteyksessä sattunutta välikohtausta tutkitaan murhan yrityksenä ja vahingontekona. Teoista epäillyistä toinen on 23-vuotias joensuulaismies ja toinen 21-vuotias liperiläismies.

Poliisit olivat paikalla selvittämässä aiemmin sattunutta pahoinpitelyä. Siinä ei ole ilmeisesti käytetty mitään välineitä, mutta pahoinpitelyn uhri on saanut jonkinlaisia vammoja.